
Vă înaintăm, alăturat, Raportul asupra proiectului de Lege pentru ratificarea Memorandumului de Înţelegere între România şi Comunitatea Europeană privind participarea României la „Mecanismul Comunitar de facilitare a întăririi cooperării în intervenţiile de asistenţă în domeniul protecţiei civile”, semnat la Bruxelles, la 28 noiembrie 2002, trimis Comisiei noastre pentru dezbatere şi avizare în fond, cu adresa nr.P.LX - 725 din 8 decembrie 2003. 

 VICEPRESEDINTE,

RADU LIVIU BARA

RAPORT  

asupra proiectului de Lege pentru ratificarea Memorandumului de Înţelegere între România şi Comunitatea Europeană privind participarea României la „Mecanismul Comunitar de facilitare a întăririi cooperării în intervenţiile de asistenţă în domeniul protecţiei civile”, semnat la Bruxelles, la 28 noiembrie 2002



1. Cu adresa nr.P.L.X. – 725 din 8 decembrie 2003, Comisia pentru administraţie publică, amenajarea teritoriului şi echilibru ecologic a fost sesizată în vederea dezbaterii şi avizării în fond, cu proiectul de Lege pentru ratificarea Memorandumului de Înţelegere între România şi Comunitatea Europeană privind participarea României la „Mecanismul Comunitar de facilitare a întăririi cooperării în intervenţiile de asistenţă în domeniul protecţiei civile”, semnat la Bruxelles, la 28 noiembrie 2002.



La întocmirea Raportului s-a avut în vedere: 

· avizul Consiliului Legislativ nr.1580 din 13.11.2003; 



Proiectul de lege a fost dezbătut şi avizat în fond, în procedură obişnuită, în şedinţa din 9 decembrie 2003.



Prezentul proiect de lege are ca obiect de reglementare ratificarea Memorandumului de Înţelegere între România şi Comunitatea Europeană privind participarea României la „Mecanismul Comunitar de facilitare a întăririi cooperării în intervenţiile de asistenţă în domeniul proiecţiei civile”, semnat la Bruxelles la 28 noiembrie 2002.



Mecanismul Comunitar de protecţie civilă prevede posibilitatea intervenţiei în timp de pace, atât în interiorul Uniunii Europene, cât şi în afara acesteia, fără a exclude însă şi intervenţiile în zonele de conflict. Acest mecanism reprezintă pentru România o oportunitate în vederea realizării următoarelor obiective în domeniul protecţiei civile: 

· perfecţionarea sistemului de răspuns în caz de dezastre naturale, tehnologice, ecologice şi complexe;

· modernizarea reţelelor de comunicaţii şi realizarea unor proceduri operaţionale de notificare internaţională a situaţiei de dezastre cu efecte transfrontiere;

· perfecţionarea pregătirii de protecţie civilă prin introducerea unor forme şi metode moderne de instruire;

· armonizarea procedurilor de evaluare a efectelor dezastrelor conform recomandărilor organizaţiilor internaţionale.



Importanţa semnării de către statele candidate a documentelor de aderare la acest mecanism derivă din faptul că aria de acoperire a acestui instrument juridic internaţional se extinde pe tot cuprinsul Europei, iar eficienţa capacităţii de răspuns creşte prin aportul statelor semnatare, care, pe lângă faptul că beneficiază de avantajele acestuia, trebuie să contribuie în aceiaşi măsură ca şi statele membre, la menţinerea unui nivel ridicat al structurii de răspuns. 



Având în vedere importanţa Memorandumului de Inţelegere, Comisia pentru administraţie publică, amenajarea teritoriului şi echilibru ecologic propune Plenului Camerei Deputaţilor aprobarea proiectului de lege.


2. Proiectul de lege face parte din categoria legilor ordinare.



3. La lucrările Comisiei au fost prezenţi un număr de 23 de deputaţi, din totalul de 26 membri ai Comisiei.



4. Proiectul de lege, potrivit art.75 alin.(1) din Constituţie şi art.86 din Regulamentul Camerei Deputaţilor, este de competenţa decizională a Senatului.



Proiectul de lege a fost aprobat cu unanimitate de voturi. 

VICEPREŞEDINTE,




SECRETAR,

RADU LIVIU BARA 



      ION FLORESCU

Expert parlamentar:

Stelian Androne

